TARYBOS SPRENDIMAS
2005 m. rugsėjo 20 d.
įgaliojantis Generalinio Sekretoriaus pavaduotoją išduoti laissez-passer Tarybos Generalinio Sekretoriato pareigūnams
(2005/682/EB, Euratomas)
EUROPOS SĄJUNGOS TARYBA,
atsižvelgdama į Europos Bendrijų steigimo sutartį, ypač į jos 207 straipsnio 2 dalies antrą pastraipą,
atsižvelgdama į Europos Sąjungos sutartį, ypač į jos 28 straipsnio 1 dalį ir 41 straipsnio 1 dalį,
atsižvelgdama į 1965 m. balandžio 8 d. Protokolą dėl Europos Bendrijų privilegijų ir imunitetų, ypač į jo 7 straipsnio 1 dalį,
atsižvelgdama į Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas, nustatytas Reglamentu (EEB, Euratomas, EAPB) Nr. 259/68 (1) su paskutiniais pakeitimais, padarytais Reglamentu (EB, Euratomas) Nr. 723/2004 (2), ypač į Tarnybos nuostatų 23 straipsnį ir Įdarbinimo sąlygų 11 straipsnį,
kadangi:
(1)
Pagal Protokolo dėl Europos Bendrijų privilegijų ir imunitetų 7 straipsnio 1 dalį, laissez-passer Tarybos Generalinio Sekretoriato pareigūnams ir kitiems tarnautojams Tarnybos nuostatų 23 straipsnyje nustatytomis sąlygomis išduoda Tarybos pirmininkas.
(2)
Tarybos pirmininkas turėtų šiuos įgaliojimus perduoti Tarybos Generalinio Sekretoriaus pavaduotojui,
NUSPRENDĖ:
1 straipsnis
Tarybos pirmininkui pagal Protokolo dėl Europos Bendrijų privilegijų ir imunitetų 7 straipsnio 1 dalį suteiktus įgaliojimus išduoti laissez-passer Tarybos Generalinio Sekretoriato pareigūnams ir kitiems tarnautojams vykdo Tarybos Generalinio Sekretoriaus pavaduotojas.
Generalinio Sekretoriaus pavaduotojas turi teisę šiuos įgaliojimus perduoti Administracijos generaliniam direktoriui.
2 straipsnis
Šis sprendimas skelbiamas Europos Sąjungos oficialiajame leidinyje. Jis įsigalioja jo priėmimo dieną.
Priimta Briuselyje, 2005 m. rugsėjo 20 d.